ENIGE: KrFs vippeposisjon kan bety et politisk skifte i velferds­politikken. Nå er de klare for å gå sammen med Rødt om å stanse veksten i kommersielle velferds­selskaper.

velferd

Stortingsvalget 2017 har medført endringer i det politiske landskapet: KrF har havnet på vippen på Stortinget – og allerede nå kan partiet vippe til venstre i en omstridt sak.

Det ferske stortingspartiet Rødts viktigste valgkampsak har vært å få stanset kommersielle selskapers inntog i velferdssektorer som barnehager, eldreomsorg og barnevern. Allerede onsdag sendte derfor Moxnes en politisk invitasjon til KrF om å samarbeide om å stanse de kommersielle og sikre de ideelle kreftene i velferden.

– Jeg vet at Hareides hjerte banker for de ideelle. Jeg vil derfor ha han med på å sette foten ned for kommersialiseringen før det er for seint, sier Moxnes.

Det er en invitasjon KrF tar imot med åpne armer.

Kommersiell velferd: • Ulike kommersielle aktører har vokst i flere velferdssektorer. I barnehagesektoren står fire konserner for halvparten av alle private barnehageplasser. I eldreomsorgen har kommersielle selskaper vunnet en rekke anbud foran ideelle aktører. • En undersøkelse gjort av Sentio for Klassekampen i august viste at 61 prosent var enige i at «private selskaper bør ikke få ta ut profitt fra drift av offentlige velferdstjenester som sykehjem, barnehage og skole». 27 prosent var uenige.

Tror på seier

KrF-nestleder Olaug Bollestad, nylig gjenvalgt til Stortinget fra Rogaland, skriver følgende i en sms til Klassekampen:

«KrF ser med stor glede og optimisme at det nå er flertall på Stortinget for en forpliktende politikk for faktisk vekst for ideelle aktører i velferdssektoren. Jeg kan love at KrF kommer til å fortsette kampen som vi har stått i i flere perioder nå, og nå ser vi muligheter for flertall for en politikk for at ideelle vinner fram og veksten for de store kommersielle skal stanses, og vi vil ha med alle partier som ønsker å være med på gode løsninger her, også partiet Rødt, vi ser fram til samarbeid om dette!»

Dette kan dermed bli den første politiske saken der KrF utnytter sin nye posisjon i Stortinget til å vippe flertallet fra høyre til venstre.

Kommersielle vokser

I flere velferdssektorer, som eldreomsorg, rusomsorg, barnevern og asylmottak, har det historisk vært et visst innslag av institusjoner drevet av ideelle organisasjoner. De siste årene har det vært en utvikling der reine kommersielle aktører vinner stadig flere anbud og dermed skviser ut de ideelle aktørene.

Samtidig er det stort flertall i befolkningen for at man ikke skal kunne hente ut profitt i velferdsområder som sykehjem og barnehager. Kun Høyre- og Frp-velgerne skiller seg ut med å være for at man skal kunne hente ut velferdsprofitt.

Har hastverk

Moxnes mener det haster å gjøre politiske endringer.

– I barnehagesektoren eies halvparten av fire store kommersielle selskaper. I asylsektoren er det nesten ikke ideelle igjen. Vi må handle før vi får svenske tilstander. Der er de kommersielle så store og sterke at det i praksis er nesten umulig å få dem ut av velferden, sier han.

– Kan det ikke bli vanskelig å få gjennom dette på Stortinget, gitt regjeringspartienes holdninger?

– Lett blir det ikke, men det er nødvendig. Det er jo opp til Solberg å stille kabinett­spørsmål på at oppkjøpsfond skal få tilgang til skattepengene våre. En mindretallsregjering vil gå på nederlag på tinget. Det hører til sakens natur, sier Moxnes.

paalh@klassekampen.no